
U   I M E   R E P U B L I K E   H R V A T S K E

R J E Š E N J E

Visoki prekršajni sud Republike Hrvatske u vijeću sastavljenom od sudaca ovog suda: Nediljka Bobana, predsjednika vijeća, te Karmen Novak Hrgović i Davorka Kučana, članova vijeća, uz sudjelovanje više sudske savjetnice Marcele Soljačić Prester, kao zapisničarke, u postupku odlučivanja o zahtjevu za dosudu naknade za trošak branitelja, rješavajući o žalbi Milana Klobučara, podnijetoj po punomoćniku Josipu Popariću, odvjetniku u Zagrebu, protiv rješenja Općinskog suda u Velikoj Gorici, poslovni broj: 25. Pp-106/2026, od 16. travnja 2026., na sjednici vijeća održanoj 22. srpnja 2026. godine,

r i j e š i o   j e:

I. Prihvaćanjem žalbe Milana Klobučara preinačuje se prvostupanjsko rješenje od 16. travnja 2026., te se žalitelju Milanu Klobučaru dosuđuje daljnji iznos od 125,00 (stodvadesetpet) EUR-a, koji se ima isplatiti iz proračunskih sredstava prvostupanjskog suda.

II. O troškovima žalbe na prvostupanjsko rješenje o troškovima postupka odlučit će prvostupanjski sud.

Obrazloženje

1. Rješenjem Općinskog suda u Velikoj Gorici, broj: 25  Pp-106/2026, od 16. travnja 2026., prihvaćen je djelomično zahtjev Milana Klobučara za dosudu naknade za trošak obrane po punomoćniku Josipu Popariću, odvjetniku u Odvjetničkom društvu Križanec, Car-Pavlic & Poparić j.t.d. u Zagrebu, u iznosu od 250,00 EUR-a, dok je preostali dio zahtjeva u iznosu od 125,00 EUR-a, koji se odnosi na sastavljanje podneska za naknadu troškova obrane, odbijen kao neosnovan. 

2. Protiv prvostupanjskog rješenja Milan Klobučar je pravodobno putem branitelja podnio žalbu zbog pogrešno utvrđenog činjeničnog stanja i pogrešne primjene materijalnog prava, jer da je prvostupanjski sud neosnovano odbio trošak sastavljanja podneska kojim se zahtjeva naknada troškova za nagradu branitelja (troškovnika), pozivajući se pri tom na presudu Vrhovnog suda Republike Hrvatske Kzz-4/2021, od 6. srpnja 2021. godine.

3. Žalitelj predlaže da se iz razloga navedenih u žalbi ista prihvati i da mu se dosudi daljnji trošak sastava zahtjeva za naknadu troškova za branitelja u iznosu od 100,00 EUR-a + PDV, kao i trošak sastava predmetne žalbe u vrijednosti od 50 bodova, odnosno 100,00 EUR-a + PDV.

4. Žalba je osnovana.

5. Osnovano žalitelj ističe da mu pripada pravo na naknadu troška sastavljanja podneska kojim se traži naknada troškova za nagradu branitelju. Radi se o trošku koji je ulazi u kategoriju „ostali troškovi“ predviđeni u Tbr. 1. stavak 5. Tarife o nagradama i naknadi troškova za rad odvjetnika (Narodne novine broj: 138/2023, 107/2025), za koje odvjetniku pripada nagrada od 50 bodova, a koji trošak je vezan za ostvarivanje okrivljenikovih prava u prekršajnom postupku i nakon pravomoćnosti odluke o prekršaju, sve do njegovog okončanja po svim pitanjima vezanim za konkretni prekršajni postupak.

6. Stoga žalitelju pripada tražena naknada za:
- sastav podneska za naknadu troška nagrade za branitelja od daljnjih 50 bodova po Tbr. 1. stavak 5., odnosno 100,00 EUR-a (vrijednost boda 2,00 EUR-a, Tbr. 54.),  što zajedno s 25% PDV-a iznosi 125,00 EUR-a.

7. O trošku sastava predmetne žalbe odlučit će rješenjem prvostupanjski sud.

8. Slijedom navedenog riješeno je kao u izreci.
		
U Zagrebu 22. srpnja 2026.

	      Zapisničarka:
	
	Predsjednik vijeća:

	
	
	

	      Marcela Soljačić-Prester v.r.
	
	Nediljko Boban  v. r.



Rješenje se dostavlja Općinskom sudu u Velikoj Gorici, u 3 otpravka: za spis, okrivljenika i punomoćnika.

Za točnost otpravka – ovlašteni službenik
				           Upraviteljica zajedničke sudske pisarnice:
				                                                 Edita Vrkljan

